**María del Carmen Sierra Domínguez**, nada en Pontecesures (daquela pertencente a Valga) o 1 de maio de 1906 e finada en Caracas o 22 de decembro de 1996, foi unha profesora e política galega, a primeira muller socia do Seminario de Estudos Galegos.

Traxectoria
-----------

Filla de Salvador Sierra Trasande e Carmen Domínguez Orense. En 1922 comezou os estudos na Facultade de Filosofía e Letras da Universidade de Santiago de Compostela, licenciándose na sección de Historia en 1926. Foi a primeira muller en ser admitida no Seminario de Estudos Galegos, o 16 de novembro de 1923, e tamén a primeira que apareceu nunha noticia de prensa relacionada con esta institución. Foi nomeada profesora de Literatura do Instituto de Sanlúcar de Barrameda en 1933. Ao ano seguinte foi nomeada profesora do Instituto de Linares, onde compartiu aulas con Xosé Manuel Cabada Vázquez e Carlos Díaz Rodríguez. Carlos Díaz foi nomeado secretario do Instituto de Linares en marzo de 1935.

Carmen Sierra pertenceu ao PCE e despois da guerra instalouse en Pontecesures co seu home Carlos Díaz Rodríguez, rexentando a explotación gandeira de Cortinallas. Xunto co seu home Carlos Díaz participou na estrutura clandestina do PCE mantendo contactos con Isaac Vázquez Pardo a través do seu curmán Ramón Baltar Domínguez. Foi detida o 5 de xaneiro de 1946 e estivo presa no Cárcere de Ventas. Foi xulgada en consello de guerra en maio de 1948 con Esperanza Batanero e Lola Freixa. Foi condenada a catro anos de prisión e, ao levar case tres anos detida, saíu en liberdade condicional a finais de agosto de 1948. Instálase en Madrid cos seus fillos e traballa nunha libraría. En 1952 marchou a Venezuela.

No libro de Suso de Toro sobre Ramón Baltar, dedícanlle un capítulo a súa figura. En 2023 Aurora Marco publica un libro sobre a súa vida.

Vida persoal
------------

Casou con Carlos Díaz Rodríguez en 1933 e foi nai de María Dolores e Carlos Díaz Sierra.

Notas
-----

1. 1 2  "Carmen Sierra – Almanaque das Irmandades". Consultado o 2021-09-26.
2. ↑  *El Eco de Santiago*, 7-6-1926, p. 2.
3. ↑  *El Ideal Gallego*, 9-6-1926, p. 4.
4. ↑  "Presentan 'O pasado por vir', un programa de la Deputación para reivindicar ideas avanzadas en la provincia antes del Golpe del 36". *Pontevedra Viva* (en castelán). Consultado o 2021-09-26.
5. ↑  *El Ideal Gallego*, 7-11-1933, p. 1.
6. ↑  *Gaceta de Madrid*, 294, 21-10-1934, p. 553.
7. ↑  *Gaceta de Madrid*, 66, 7-3-1935, p. 1966.
8. ↑  Piñeiro Ares, José (1992). *"El Foucellas" en el Ullán*. Pontecesures: Autor-editor. pp. 29–30. ISBN 84-604-3823-6.
9. ↑  Hernández Sánchez, Fernando (2015). *Los años de plomo. La reconstrucción del PCE bajo el primer franquismo (1939-1953)*. Barcelona: Crítica. pp. 238–239. ISBN 978-84-9892-806-8.
10. ↑  Toro, Suso de
11. ↑  "As mulleres no Seminario de Estudos Galegos: de Carmiña Sierra a unha ducia de socias activas". *Praza Pública*. 2023-09-29. Consultado o 2023-10-13.

Véxase tamén
------------

### Bibliografía

* Marco, Aurora (2023). *Carmiña Sierra. A primeira muller do Seminario de Estudos Galegos*. Santiago de Compostela: Alvarellos. ISBN 978-84-18567-45-2.
* Marco, Aurora (2020). *Irmandiñas*. Laiovento. p. 201. ISBN 978-84-8487-466-9.
* Suso de, Toro (2020). *Un señor elegante*. Vigo: Xerais. ISBN 978-84-9121-766-4.

### Ligazóns externas

* Mulleres no Seminario de Estudos Galegos no *Álbum de Mulleres* do Consello da Cultura Galega.